CELEX: 62012TN0035
Language: mt
Date: 2012-01-16 00:00:00
Title: Kawża T-35/12: Rikors ippreżentat fis- 16 ta’ Jannar 2012 — Icelandic Group UK vs Il-Kummissjoni

10.3.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/29
            
         Rikors ippreżentat fis-16 ta’ Jannar 2012 — Icelandic Group UK vs Il-Kummissjoni
   (Kawża T-35/12)
   2012/C 73/58
   Lingwa tal-kawża: l-Ingliż
   
      Partijiet
   
   
      Rikorrenti: Icelandic Group UK Ltd (Grimsby, ir-Renju Unit) (rappreżentant: V. Sloane, Barrister)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla l-Artikolu 1(2) tad-Deċiżjoni tal-Kummissjoni C(2011) 8113 finali tal-15 ta’ Novembru 2011 li tikkonstata li r-remissjoni ta’ dazju doganali fuq l-importazzjoni ma hijiex iġġustifikata f’każ partikolari (rem 04/2010); u
            
         
               —
            
            
               tikkundanna lill-konvenuta tbati l-ispejjeż legali u spejjeż oħrajn tar-rikorrenti u l-ispejjeż relatati ma’ din il-kwistjoni.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka żewġ motivi.
   
               (1)
            
            
               L-ewwel motiv, huwa bbażat fuq ksur ta’ rekwiżiti proċedurali essenzjali u fuq l-Artikolu 906a tar-Regolament tal-Kummissjoni 2454/93/KEE (1), peress li l-konvenuta naqset milli tirrispetta d-drittijiet tad-difiża tar-rikorrenti fil-proċedura li twassal għall-adozzjoni tal-Artikolu 1(2) tad-deċiżjoni kkontestata, billi adottat deċiżjoni li tippreġudika d-drittijiet tar-rikorrenti mingħajr ma tagħtiha d-dritt li tinstema’ abbażi ta’ dik id-deċiżjoni sfavorevoli, jiġifieri l-evalwazzjoni tal-konvenuta li l-awtoritajiet tar-Renju Unit ma wettqux żball fir-rigward tal-importazzjoni magħmula mill-1 ta’ Diċembru 2006 sal-24 ta’ Lulju 2007.
            
         
               (2)
            
            
               It-tieni motiv, huwa bbażat fuq żball manifest ta’ evalwazzjoni u ksur tal-Artikolu 220(2)(b), l-Artikolu 236 u/jew l-Artikolu 239 tar-Regolament tal-Kunsill (KEE) Nru 2913/92 (2), peress li:
               
                           —
                        
                        
                           Il-konvenuta wettqet żball manifest ta’ evalwazzjoni meta ddeċidiet li l-kundizzjonijiet għar-remissjoni ta’ dazju doganali skont l-Artikolu 220(2)(b) tar-Regolament (KEE) Nru 2913/92 ma ġewx sodisfatti fiċ-ċirkustanzi preżenti. L-evalwazzjoni tal-konvenuta li l-awtoritajiet tar-Renju Unit ma wettqux żball rigward tal-importazzjoni magħmula mill-1 ta’ Diċembru 2006 sal-24 ta’ Lulju 2007 hija manifestament żbaljata;
                        
                     
                           —
                        
                        
                           Barra dan jew sussidjarjament, il-konvenuta għamlet żball manifest ta’ evalwazzjoni meta ddeċidiet li l-kundizzjonijiet għar-remissjoni ta’ dazju doganali fl-Artikolu 239 tar-Regolament tal-Kunsill (KEE) Nru 2913/92 ma kinux sodisfatti. L-evalwazzjoni tal-konvenuta li ċ-ċirkustanzi tal-kawża preżenti ma jiżvelawx sitwazzjoni partikolari fis-sens tal-Artikolu 239 kienet manifestament żbaljata.
                        
                     
         
      (1)  Regolament tal-Kummissjoni (KEE) Nru 2454/93, tat-2 ta’ Lulju 1993, li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU Edizzjoni Speċjali bil-Malti, Kapitolu 2, Vol. 6 p. 3)
   
      (2)  Regolament tal-Kunsill (KEE) Nru 2913/92, tat-12 ta’ Ottubru 1992, li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307)